google/wiki40b huggingface dataset:
נכד

נכדו של יצור חי הוא בן בנו, או בן בתו של אותו יצור. באותו אופן, נכדתו של יצור חי היא בת בנו או בת בתו.
מרבית היצורים בטבע, לרבות מרבית היונקים והעופות אינם מטפלים בנכדיהם. מעבר לזאת, מבין היצורים שכן מטפלים בנכדיהם, ברוב המקרים רק הנקבות מטפלות בנכדיהן ולא הזכרים (לדוגמה, פילות מטפלות בנכדיהן, אך לא פילים ממין זכר). האדם הוא בקבוצת המיעוט הקטנה בטבע, שבה הן הסב והן הסבתא מטפלים בנכדיהם. אצל מיני יצורים חיים, המטפלים בנכדים, קיים לחץ אבולוציוני להזדקנות איטית.
בתרבויות רבות, אדם מתייחס לא רק כבן להוריו אלא כנכד לזקניו. למשל, רבות מהדמויות המוצגות בתנ"ך, מוצגות באופן המזכיר את שם אביהן ושם סבן (למשל "זכריה בן ברכיה בן עדו"). כמו כן, בתרבויות רבות ובמדינות רבות לנכדיו של אדם יש זכויות חוקיות הקשורות בו. למשל, בישראל, אם אדם נפטר ולא הותיר אחריו צוואה, רכושו מחולק שווה בשווה בין ילדיו ואם ילדיו נפטרו לפניו, רכושו מחולק בין נכדיו. החוק עשוי להכיר גם בילדים ובנכדים מאומצים. בישראל, זכויותיו של בן מאומץ זהות לאלו של אחיו, שאינם מאומצים, אך זכויותיו של נכד מאומץ (ילד שבנו הטבעי של אדם אימץ) דווקא כן פחותות מאלו של נכדים, שאינם מאומצים.
מקור המילה מן התנ"ך, כמו בשבועת אברהם לאבימלך מלך פלשתים "אם תשקר לי ולניני ולנכדי". נקרא בתנ"ך גם שילש.
בנו של הנכד הוא נין (או ריבּע). נכדו של הנכד הוא חימש.
CMTS

Cable Modem Termination System - CMTS (בתרגום חופשי: מערכת מיסוּף מודמי כבלים), הוא סוג ציוד תקשורת מחשבים המשמש לאספקת שירותי נתונים רחבי-סרט, כגון אינטרנט ו-Voice over IP למנויים של חברת תקשורת כבלים. בדומה לרכיבי מיסוּף נוספים בארכיטקטורת רשתות מחשבים, תפקידו של CMTS הוא לגשר, הן פיזית והן לוגית, בין סוגים שונים של מערכות תקשורת. ברשתות כבלים - מהצד האחד, רכיבי מרכז התקשורת של חברת הכבלים (Headend), ומהצד השני - מודמים המותקנים בבית המנוי (Subscriber). מרבית רכיבי ה-CMTS המופעלים על ידי חברות הכבלים עשויים לשרת עשרות-אלפי לקוחות כל אחד.
אירניה

בישראל

בישראל האירניה נדירה ביותר עד לסכנת העלמות מקומית, אך מחוצה לה אינה מוגדרת כמצויה בסכנת הכחדה. היא נצפתה מספר פעמים מקננת במורדות הר חרמון ובמספר מועט של תצפיות זוהתה הימצאותה בערבה. החברה להגנת הטבע פעלה להצמדת טבעות זיהוי לאירניה במסגרת טיבוע ציפורים שנערך בעבר באזור החרמון אך הופסק מסיבות ביטחוניות ב-2011 הוצמדה טבעת זיהוי לאירניה שנלכדה בערבה בנוסף הוצמדה טבעת לאירניה בשנת 2012 בירוחם. באוגוסט 2015 טובעה אירניה בירושלים
האלה דורגה

דורגה, בסנסקריט दुर्गा, היא אלה הינדואית אשר מזוהה עם ניצחון הטוב על הרע. היא מופיעה לראשונה בדווי-מהאטמיה, ומזוהה כאלה הגדולה (מהא-דווי), שהצליחה לגבור על שד הבאפלו מהישאסורה, וכרתה את ראשו.

האגדה

לדווי מהאטמיה שלוש אפיזודות. דורגה משויכת לאלמנטים פילוסופיים, מאיה, שאקטי, ופרקריטי.
באפיזודה שמדברת על דורגה, השנייה מתוך שלוש האפיזודות מסופר על השד מהישאסורה או מהישה. על פי הסיפור מהישה יצא לפרישות ולפעילות מדיטטיבית וצבר כוח אדיר עד אשר הצליח להשתלט על פולחנים וודיים. האלים לא הצליחו לקבל את מנת חלקם, כלומר הוא הפריע לכלכלתם והם נדחקו הצידה. הוא צבר טאפאס, כוח אדיר, חום, עד כדי כך שהעולם יצא מאיזון. נוצר חשש שהקוסמוס עומד לקרוס ואז האל ברהמה ביקש ממנו להפסיק. מהישה שאל את ברהמה מה הוא יקבל בתמורה להפסקתו, וברהמה שאל במה הוא חפץ, מהישה ענה לו שברצונו להיות בלתי מנוצח. ברהמה הסביר לו שהדבר בלתי אפשרי והאלים לא יכולים להעניק לו משאלה שכזו, ומהישה ביקש שרק אישה תוכל להרוג אותו (דבר שנחשב לכמעט בלתי אפשרי). ברהמה הסכים והאלים הגיעו למסקנה שעליהם ליצור אישה לוחמת אדירה אשר תביס את מהישה וכך כל אחד מן האלים הקריב מעור גופו ומהאנרגיה שלו וביחד הם יצרו אישה יפהפייה "כמו הר של אש שלהבותיו חובקות את מרחבי השמיים". כל אחד נתן לה כלי נשק, חרבות, דיסקוס, ועוד, והאלה יצאה לקרב. מהישה, המזוהה כבאפלו, שינה עצמו והפך לפיל, אריה, אדם ועוד, וכאשר היה במצב אדם, ערפה האלה (דורגה) את ראשו. כך היא הצילה את העולם והאלים היללו אותה והכירו במעמדה האדיר תוך שהיא מבטיחה להם לשוב ולבקרם כל אימת שיזדקקו לה. דורגה קיבלה תפקיד קוסמולוגי של שימור הקוסמוס כולו, תפקידה להגן על הקוסמוס כמו שמלך מגן על ממלכתו.

פולחן

דורגה פוג'ה, הנקרא גם נארווראטי ויג'אידאשמי, ודאשרה, אשר נחגג בעיקר בבנגל, כולל תשעה לילות ונחוג במשך עשרה ימים. תשעת הלילות הראשונים הם לילות בהם חוגגים את התגלמויותיה השונות של דורגה, את תשע האווטארות שלה והיום העשירי הוא יום ניצחונה של האלה על שד הבאפאלו. החג נחוג פעמיים פעם באביב ופעם בסתיו. בחג אדיר ממדים זה, מוליכים את הדמות של האלה דורגה ברחבי הערים ובסופו משליכים את דמותה לנהר ונותנים לה לזרום הלאה עד להתגלמותה הבאה בשנה שאחרי, דבר המייצג את רעיון החלופיות. בנוסף, לאורך החג מקריאים את הסיפור המלא מתוך הדווי-מהאטמיה ומקריבים לאלה קרבנות בעלי חיים, תוך צביעת המקדשים של האלה בדם. החג נערך בחסות המלך ונחוג בחצר ממלכתו. מכיוון שזהו אקט של סגידה לאלה, המלך בעצם משחזר את ניצחונה על שד הבאפלו תוך הקרבת באפלו בעצמו ובכך יוצר הקבלה ביניהם, בין הגשמי לקוסמי.
בראמיינה מסופר כי המלך ראמה סגד לדורגה לפני יציאתו לקרב כיוון שהוא ביקש את עזרתה בקרב מול השד ראוונה. דורגה עזרה לו להציל את אשתו סיטה ולחזור בשלום לממלכתו שבאיודיה. היא בעצם עזרה בהחזרה של הסדר המלוכני על כנו. החג נחגג בווראנסי, בחגיגה ששמה ראמלילה שלפיה ניצחונו של המלך ראמה הוא בעצם ניצחונה של האלה.
לייבוש לייזר

תולדותיו

נולד בעיר פשבורסק (אז בגליציה, כיום בפולין) לרבי יעקב לייזר, לימים האדמו"ר השני מפשעווארסק, ולאלטא בינה, בתו של רבי משה יצחק גווירצמן, לימים האדמו"ר הראשון מפשעווארסק. בשנות השואה שהה בסיביר. לאחר המלחמה שהה עם הוריו בדרום פולין. שם היה תלמידו של הרב עקיבא גרוס רבה של גלייביץ. לאחר מכן עברה משפחתו לאנטוורפן. בשנת ה'תשט"ו החל ללמוד בישיבת בעלז בירושלים. כאביו וסבו, היה לחסידו של רבי אהרן מבעלז].
בשנת ה'תשי"ח, נישא למלכה מינדל חנה, בתו של רבי אלתר יעקב יצחק וגשל, האדמו"ר מלנצהוט, והתגורר בוויליאמסבורג, שם היה קשור אל רבי יקותיאל יהודה הלברשטאם מקלויזנבורג, רבי יואל טייטלבוים מסאטמר, ולרבי יעקב יוסף טברסקי מסקווירה, לחצרו בניו סקוור היה נוסע בשמחת תורה מדי שנה.
בשנת ה'תשל"ה התאלמן מאשתו ונישא בשנית לאחייניתה שלאמצא, בת רבי יהושע מרדכי אלעזר וגשל, האדמו"ר מלנצהוט. בשנות ה-90 חזר להתגורר לצד אביו באנטוורפן, ולאחר פטירת אביו בכ"ז חשוון ה'תשנ"ט (נובמבר 1998) מונה לאדמו"ר במקומו.

דרכו ושיטתו

רבי לייבוש מחזיק בדעות רבו, רבי יואל טייטלבוים, מתנגד לציונות וקרוב לעדה החרדית. הוא אינו הולך לכותל המערבי ומקפיד על דיבור בשפת יידיש. עם זאת הוא אינו מעורר על כך ברבים. בשנת ה'תשע"ז ערך עם האדמו"ר רבי יקותיאל יהודה מסאטמר מסע לצרפת, במטרה לעודד את יהודי המקום לא לעלות לישראל, בנימוק שהם יידרדרו שם מבחינה רוחנית.
הוא צמצם את עריכת הטיש בליל שבת לפעם בחודש. העביר את מנהג אביו וסבו לחלק שום ממוצאי שבת ליום ראשון בערב.
הוא משמש גם כנשיא כולל חבת ירושלים - צדקת רבי מאיר בעל הנס באירופה.
RC6

שיקולי פיתוח

RC6 נולד בעקבות הרצון להתאים את צופן RC5 שיצא ב-1995 לתקן המתקדם ובעקרון הם דומים בפשטותם הרבה. את השם RC ניתן לפרש כקיצור של Rivest Cipher או Ron's Code. אף על פי שלא התגלו התקפות מעשיות מוצלחות כנגד RC5, מחקרים גילו אפשרות להתקפה תאורטית שנובעת מהעובדה שמידת ההזזה המעגלית אינה מושפעת מכל סיביות האוגרים. הפתרון היה הוספת כפל שלמים מודולרי. בנוסף, כדי לעמוד בדרישות התקן על הבלוק להיות 128 סיביות לפחות. למרות היותו מהיר RC5 מכיל רק שני אוגרי 32 סיביות לכן לא ניתן היה להרחבה ביעילות כדי להגיע ל-128 סיביות ללא שימוש באוגרים גדולים יותר שהתקן אינו תומך בהם, במקום זאת הוחלט להגדיל את מספר האוגרים. והתוצאה  היא RC6 - בטוח ומהיר יותר וכמו קודמו שומר על פשטות וביצועים גבוהים בתוכנה.

ביצועים וביטחון

יישום צופן RC6 (על פנטיום 2) בשפת c הגיע למהירות של כ-600 מחזורי שעון לבלוק או כ-5 מגה לשנייה. RC6 עולה בביצועיו על ריינדל במימוש בתוכנה בעיקר על מחשב אינטל 32 סיביות. כמו יתר המועמדים (לפי דרישות התקן) מתאים ליישום גם בחומרה או במעבד כרטיס חכם, אם כי לריינדל ביצועים טובים יותר בשטח זה. היות ש-RC6 אינו משתמש בתיבות החלפה מימוש האלגוריתם מאוד קומפקטי ויכול לאכלס פחות מ-256 בתים. הערכת המפתחים היא שההתקפה הטובה ביותר האפשרית כנגד הצופן, היא בסיבוכיות בין  ל-.

קוד לדוגמה

להלן קוד C++‎ לא אופטימלי להמחשה. לפי פרמטרים: . המפתח באורך b יכול להיות 16, 24 או 32 בתים. הקלט והפלט הם מערכי 4 מילים בגודל 32 סיביות. S הוא מערך עזר בגודל 44 מילים.
#define ROTL(x,y) (((x)<<(y&(w-1))) | ((x)>>(w-(y&(w-1)))))#define ROTR(x,y) (((x)>>(y&(w-1))) | ((x)<<(w-(y&(w-1)))))void Setup(byte *key, int b, unsigned int *S){
   int i, j, s, v;
   unsigned int L[8], A, B;

   L[((b + 4 - 1) / 4) - 1] = 0;
   for (i = b - 1; i >= 0; i--)
      L[i / 4] = (L[i / 4] << 8) + key[i];

   S[0] = 0xB7E15163;
   for (i = 1; i <= 43; i++)
      S[i] = S[i - 1] + 0x9E3779B9;

   A = B = 0;
   i = j = 0;
   v = 44;
   if (((b + 4 - 1) / 4) > v) v = ((b + 4 - 1) / 4);
   v *= 3;

   for (s = 1; s <= v; s++)
   {
      A = S[i] = ROTL(S[i] + A + B, 3);
      B = L[j] = ROTL(L[j] + A + B, A + B);
      i = (i + 1) % 44;
      j = (j + 1) % ((b + 4 - 1) / 4);
   }}void Encrypt(unsigned int *pt, unsigned int *ct, unsigned int *S){
   unsigned int A = pt[0], B = pt[1], C = pt[2], D = pt[3];
   B += S[0], D += S[1];
   for (int i = 2; i <= 40; i += 2)
   {
      t = ROTL(B * (2 * B + 1), lgw);
      u = ROTL(D * (2 * D + 1), lgw);
      A = ROTL(A ^ t, u) + S[i];
      C = ROTL(C ^ u, t) + S[i + 1];
      x = A, A = B, B = C, C = D, D = x;
   }
   A += S[42], C += S[43];
   ct[0] = A, ct[1] = B, ct[2] = C, ct[3] = D;}void Decrypt(unsigned int *pt, unsigned int *ct, unsigned int *S){
   unsigned int A = ct[0], B = ct[1], C = ct[2], D = ct[3];
   C -= S[43], A -= S[42];
   for (int i = 40; i >= 2; i -= 2)
   {
      x = D, D = C, C = B, B = A, A = x;
      u = ROTL(D * (2 * D + 1), lgw);
      t = ROTL(B * (2 * B + 1), lgw);
      C = ROTR(C - S[i + 1], t) ^ u;
      A = ROTR(A - S[i], u) ^ t;
   }
   D -= S[1], B -= S[0];
   pt[0] = A, pt[1] = B, pt[2] = C, pt[3] = D;}
מתיחות

בפיזיקה, מתיחות (מסומנת לרוב ב-) היא כוח תגובה, הפועל על ידי מיתר מתוח (כגון חבל, או שרשרת), על העצם שמותח אותו. כיוון הכוח הוא תמיד לאורך המיתר, מן העצם למיתר.
המתיחות קיימת אף בתוך המיתר עצמו: אם המיתר היה מחולק לשניים, כל חצי היה מפעיל את אותו הכוח על החצי השני. המתיחות של המיתר קובעת תכונות של רעידת המיתר, ואורך הגל העצמי של המיתר, ומשפיעה לפיכך על התדר. לכן בכלי מיתר מוזיקליים המיתרים מתוחים במתיחויות שונות - על מנת ליצור צלילים שונים.

כוח המתיחות

עוצמת כוח המתיחות גדל, ככל שהמתיחה חזקה יותר. במתיחה חלשה, הכוח פועל על פי חוק הוק בדומה לכוח הפועל על קפיץ: הוא תלוי בקבוע הקפיץ (קבוע המשתנה על פי תכונות כמו החומר, הצפיפות וצורת המיתר) ובהפרש אורך המיתר שנוצר עקב מתיחתו. כך גם בעת השימוש בחץ וקשת עוצמת כוח המתיחות שנצטברה במיתר עוברת אל החץ כאנרגיה קינטית, הגורמת לו לעוף אל עבר המטרה. ככל שהמתיחות גדולה יותר, גדל המרחק אליו יגיע החץ.

חישוב כוח המתיחות

למשל, עבור מיתר מקובע בקצה אחד ובקצה השני קיימת משקולת במסה m ניתן לחשב את המתיחות לפי החוק הראשון של ניוטון () מקבלים ש-
 כאשר T היא המתיחות, g היא תאוצת הכובד ו-m היא המסה של המשקולת.

השפעת המתיחות על מהירות של גלים במיתר

מתיחות של מיתר משפיעה על מהירות גלים המתקדמים בו, ועל התדירויות העצמיות שלו. מהירות הגל נתונה על ידי , כאשר  היא המתיחות ו- היא צפיפות המיתר.
משפחת קרויזר

משפחת קרויזר היא משפחה יהודית שמוצאה מליטא. ענף של המשפחה עלה לארץ ישראל. חלק מבני המשפחה נודעו כרבנים.

היסטוריה

מוצא המשפחה מהעיירה קרוז שבמחוז הורודנה. הרב זליג ראובן בנגיס סיפר לרב יעקב יוסף הרמן שהכיר את המשפחה מליטא, והם הצטיינו בכישרון, התמדה ועמל התורה ומאידך בצניעות וענווה.
אבי המשפחה בארץ ישראל היה הרב יעקב זונדל קרויזר, שכונה "ר' יעקב זונדל פרוש" על שם פרישותו. למעשה אביו הרב יוסף בן הרב אליעזר עלה לארץ ישראל בשנות העמידה שלו, בסביבות שנת תרמ"ח (1888), יחד עם רעייתו טייבא לאה בת הרב יהושע. בירושלים נולד לו בן נוסף בשם אברהם שמואל, שכנראה היגר לארצות הברית עקב העוני ששרר אז ביישוב הישן. 
ברישומים של השלטון העות'מאני מופיע על הרב מרדכי יהושע השם "גרודזינסקי", כנראה על שם מוצאם ממחוז גרודנה. כמו כן מופיעים על בני המשפחה השמות וולפה (על שם עיירת מוצאם) ושפירא.
מבצע שטריימל

תקציר העלילה

הסרט מספר את סיפורו של אריק לנדאו (טוביה טבי) לוחם יהודי בצבא הבריטי במלחמת העולם השנייה שמגייס את שני חבריו קורט (הנרי פייר) וזיגי (יעקב בן סירא) שחזרו בתשובה לבצע צניחה בשטח גרמני ולהוציא מאחת המפקדות הגרמניות מסמכים על מערך הפצצות של הצבא הנאצי, הם מתגלים על ידי הנאצים ונלקחים לחקירה במפקדה בה נמצאים גם המסמכים המבוקשים, הם זוכים לסיוע מכומר מקומי ויחד איתו משתלטים על הגנרל הגרמני שולץ (יהודה אפרוני) ולאחר קרבות ירי הם מחלצים את המסמכים רגע לפני שהם מוברחים על ידי סגנו של המפקד הנאצי האנס, הסרט מסתיים כאשר הם משתלטים על שדה תעופה מקומי ומאלצים טייס גרמני שיטיס אותם לבריטניה.
סיני (קרואטיה)

היסטוריה

העיר הוקמה בזמן שלטון העות'מאנים בקרואטיה בשנת 1524, שלטון שנמשך עד 1686, התפתחותה הייתה סביב מבצר עתיק שהוקם על ידי העות'מאנים מהמאה ה-16 עד סוף המאה ה-17. כשנכבשה על ידי הוונציאנים, המנזר הפרנציסקני ו"כנסיית גוספא סיניסקה" בעיר, הפכו למקום של עלייה לרגל. בשנת 1715 גורש העות'מאני האחרון מהעיר.
לאחר קונגרס וינה בשנת 1815 עד 1918, העיירה הייתה חלק מהמונרכיה האוסטרית (הצד האוסטרי לאחר הפשרה של 1867) בדלמטיה. שמה האיטלקי של העיר (סיניו-Signo) היה בשימוש שנת 1867.

חינוך

בעיר פועלת "הגימנסיה הפרציסקנית לדקדוק", שהוקמה בשנת 1838 והיא מהראשונים המלמדים דקדוק בקרואטיה.

תרבות ופנאי

מאז שנת 1715 מתקיים בעיר בכל יום ראשון הראשון של חודש אוגוסט, פסטיבל "סיניסקה אלקה" המושך אליו מבקרים רבים. הלהקה המקומית "קלאפה סיני" (שהוקמה בשנת 1982) היא מהוותיקות בקרואטיה ומתאפיינת בשירה הדלמטית המקורית. הלהקה הופיעה במדינות רבות בשלוש יבשות. אירופה, אמריקה ואפריקה.

ספורט

בענף הכדורסל מייצגת את העיר קבוצת אלקר סיני, שהעפילה בשנת 1984 עד לגמר הגביע היוגוסלבי וכיום המתמודדת בליגה הבכירה בקרואטיה. בענף הכדורגל הקבוצה הבכירה היא יונאק סיני, המתמודדת בליגה השלישית. כמו כן פועלים בעיר מועדונים בענפי הרוגבי, האיגרוף ועוד.
סיל הפליסיידס

סיל הפליסיידס הוא סיל – מחדר פלוטוני שנוצר בטריאס לפני 200 מיליון שנים, שצוקיו מהווים כ-30 ק"מ מהפליסיידס (מאנגלית: Palisades, גדר יתדות) – הגדה המערבית של נהר ההדסון בתחום ניו יורק וניו ג'רזי. מיקומו של הסיל ונגישותו הפנו אליו תשומת לב רבה והפכו אותו ליעד מועדף על גאולוגים, חובבי טבע ומטפסי הרים.

רקע גאולוגי

בסוף הטריאס החלה התפרקותה של יבשת-העל פנגיאה. האזור המצוי כיום במזרח אמריקה הצפונית החל להיפרד מצפון-מערב אפריקה, ובפער נוצר האוקיינוס האטלנטי. מאגמה – שנוצרה בתהליך של שחרור לחץ – חדרה בין שכבות אבן חול וארקוזה והתגבשה.
ממחקרים סטרטיגרפיים עולה כי החדירה התרחשה בעומק של 3-5 ק"מ מתחת לפני השטח. המחדר מצוי בתחום אגן ניוארק – אגן השקעה שנוצר בתוך העתק כ-20 מיליון שנים לפני היווצרות הסיל. מרבית סלעי המשקע נסחפו וחשפו את הסיל.
עוביו הממוצע של הסיל כיום הוא 300 מטרים, 100 מהם מעל גובה פני הים. נטיית הסיל עומדת על שיפוע של 10-15 מעלות לכיוון מערב.
דוקסינג

דוקסינג או אָאוּטִינְג באינטרנט, ובפרט באתרים המאפשרים פרסום תוכן על ידי המשתמש, כמו פורומים וצ'אטים, היא חשיפת מידע אישי רגיש של אחד הכותבים, בדרך כלל בצירוף שמו המלא ולעיתים גם תמונתו, לרבות חשיפת פרטים אישיים על המשתמש.
מאחר שרבים באינטרנט כותבים תחת מעטה אנונימיות, הם אינם מעוניינים שזהותם האמיתית תיוודע לכולם, וזאת ממגוון סיבות: שמירה על הפרטיות, בושה, בניית אישיות אינטרנטית השונה מהזהות האמיתית, רצון להימנע מהטרדות אישיות, רצון לשמור על דיונים ענייניים ללא אד הומינם ועוד. לכן, ברבים מן הפורומים ואתרי האינטרנט נחשבת חשיפת פרטים אישיים על מישהו ללא הסכמתו לעבירה על כללי ההתנהגות, הגוררת את מחיקת התוכן וחסימת חשבון המשתמש של החושף.
סטבו פנדרובסקי

ביוגרפיה

פנדרובסקי הוא בעל תואר ראשון במשפטים באוניברסיטת קיריל ומתודיאוס הקדושים בסקופיה בשנת 1987. לאחר מכן הוא קיבל תואר שני ודוקטורט באותה אוניברסיטה, שניהם במדע המדינה.
מאז 2008 הוא משמש כפרופסור עוזר לביטחון בינלאומי, מדיניות חוץ וגלובליזציה באוניברסיטה האמריקאית בסקופיה.

קריירה

פנדרובסקי החל את הקריירה הממשלתית שלו כעוזר השר ליחסי ציבור במשרד הפנים וכראש מחלקת אנליטיקה ומחקר במשרד בין השנים 1998–2001. הוא היה היועץ לביטחון לאומי והיועץ למדיניות החוץ הראשי של הנשיא בוריס טרג'קובסקי משנת 2001, ועד מותו של טרקובסקי בשנת 2004. לאחר שהוביל את ועדת בחירות המדינה בשנים 2004–2005 המשיך לשמש כיועץ לביטחון לאומי ויועץ מדיני חוץ ראשי לנשיא הבא, ברנקו צרבנקובסקי, משנת 2005 ועד לשנת 2009.
בבחירות לנשיאות מקדוניה הצפונית שנערכו ב-13 באפריל 2014 התמודד פנדרובסקי מטעם "מפלגת האיחוד הסוציאל-דמוקרטית של מקדוניה", וזכה ב-38.56% מהקולות ועלה לסיבוב השני. בסיבוב השני, שנערך ב-27 באפריל 2014 זכה פנדרובסקי ב-42.67% מהקולות, והפסיד את הנשיאות לנשיא המכהן, גיורגה איוואנוב.
בבחירות לנשיאות מקדוניה הצפונית שנערכו ב-21 באפריל 2019 התמודד שוב פנדרובסקי מטעם "מפלגת האיחוד הסוציאל-דמוקרטית של מקדוניה", זכה ב-47.75% מהקולות ועלה לסיבוב השני. בסיבוב השני, שנערך ב-5 במאי 2019 זכה פנדרובסקי ב-53.59% מהקולות, והפך לנשיא מקדוניה הנבחר.
מוזיאון בודה

היסטוריה

המבנה תוכנן על ידי האדריכל ארנסט פון אינה (Ihne) ונבנה בשנת 1904 עבור "מוזיאון הקיזר פרידריך" (בגרמנית: Kaiser-Friedrich-Museum), שנקרא על שמו של הקיסר הגרמני פרידריך השלישי. בשנת 1956 שונה שם המוזיאון וכיום הוא נקרא על שם האוצר הראשון שלו, וילהלם פון בודה.
צורתו של מבנה המוזיאון ייחודית בשל התאמתו לצורת אי המוזיאונים.
בשנת 1997 נסגר המבנה לצורך שיפוצו, וב-18 באוקטובר 2006 נפתח מחדש. כיום מציג המבנה אוסף של פסלים (פסלים דתיים של הנצרות האורתודוקסית ובעיקר פסלים קופטיים ממצרים, פסלים מימי הביניים, אמנות גותית ואמנות מראשית הרנסאנס), אמנות ביזנטית וכן מטבעות ומדליות. 
בחלק מחדרי המוזיאון מוצג ה-Münzkabinett ("ארון המטבעות") - אוסף של מטבעות שהוצג בעבר במוזיאון פרגמון הסמוך הכולל מטבעות מאז ראשית ההטבעה - מטבעות מהמאה השביעית לפנה"ס מאנטליה וכלה במטבעות מודרניים.
האדם הסביר

האדם הסביר הוא מושג שסתום המשמש להגדרת נורמות מסוימות.

הבעייתיות בהגדרת האדם הסביר

בפסקי דין לגבי "קינטור" (התגרות באדם והבאתו לידי עשיית מעשה יוצא דופן)- פרט למקרים ספורים שבהם הכיר בית המשפט בטענת הקינטור, נצברת בפסיקת בית המשפט העליון רשימה הולכת ומתמשכת של התעללויות מכל סוג, ובכולם חוזר בית המשפט ומורה פעם אחר פעם כי האדם הסביר על כל חולשותיו ופגמיו לא היה עלול אפילו להיתקף באותה חמת זעם הנגמרת במותו של הקורבן. 
אולם כשפונים למקרים בהם מוטלת אחריות פלילית על בסיס רשלנות משתנה לחלוטין דמותו של האדם הסביר- תכונותיו מוכתבות על פי הסטנדרטים שבית המשפט רוצה לאכוף- דוגמה לכך היא אדם שהשאיר מקרר נטוש בחצרו אשר גרם לשתי פעוטות לקפח את חייהן הואשם בגרימת מוות ברשלנות על אף ש"שורה ארוכה של אנשים ונשים סבירים ושומרי חוק לא היה צופה מראש שילדים ישחקו במקרר נטוש וימצאו את מותם" ואכן לאחר פסיקת בית המשפט נחקק חוק האוסר על נטישת מקרר בלא לעקור את דלתו. דוגמה זו מראה בבירור שבית המשפט הכתיב סטנדרט שמייצג לדעתו את האדם הסביר ולאחר מכן סטנדרט זה אכן חוקק.
פסק דין נוסף (העוסק בדין האזרחי, להבדיל מהמשפט הפלילי ממנו נתנו הדוגמאות עד כה) הוא פסק דין בו עסק בית המשפט העליון בערעור על תביעת פיצויים שהגישה נוסעת ברכב נגד נהג הרכב מכיוון שבעת הנהיגה נתקל הנהג בכלב שירד לפתע לכביש ובכדי למנוע פגיעה בכלב- הסיט הנתבע את מכונית ועלה על אי תנועה וכתוצאה מכך נפגעה התובעת. בית המשפט קבע כי הסתת המכונית היא "פעולה אינסטנקטיבית" אך למרות זאת פסק כי הנתבע היה רשלן משום ש"גם בתנאי דחק חייב נהג לפעול באותו אופן בו שבו נהג סביר היה נוהג במקומו... יש ותגובה אינסטנקטיבית היא סבירה בנסיבות המקרה, ויש ותגובה אינסטקטיבית אינה סבירה בנסיבות המקרה" כלומר, ישנן תגובות שעל אף שהן אינסטינקטיביות אל לו לאדם הסביר לעשותן.
בעקבות הבעייתיות שבמושג זה צוטט נשיא בית המשפט העליון אהרן ברק כמי שחיווה פעם את דעתו ש"הגיע הזמן להרוג את האדם הסביר".
שיחת היום

היסטוריה

התוכנית עלתה לשידור לראשונה בנובמבר 2015 בימים בהם שידרה רשת בערוץ 2.
ב-14 באוקטובר 2015, התבטאה אהריש בתוכניתה "שיחת היום" בדאגה בנוגע ליחסי ערבים ויהודים ובנוגע להשלכות של גל הטרור הפלסטיני והמהומות של ערביי ישראל באוקטובר 2015, ועל עתיד החברה הערבית ובמיוחד על צעיריה. בדבריה גינתה בחריפות את הטרור הערבי ואת ההנהגה הערבית שבמקום להרגיע את הרוחות מסיתה לאלימות. בנוסף לכך, שללה את הטענה הפלסטינית שעליית יהודים להר הבית מצדיקה טרור ומעשי רצח של חפים מפשע.
בדצמבר 2016 גילוי דעת של אהריש בנושא טבח אזרחים במלחמת האזרחים בסוריה הכה גלים והפך לסרטון ויראלי בעל תפוצה נרחבת בעולם.
ב-4 בספטמבר 2017 שודרה התוכנית האחרונה בערוץ 2, שלאחריה עברה אהריש להנחות יחד עם אודי סגל את התוכנית "לפני החדשות" ברשת 13. היא עזבה את התוכנית במטרה להתמקד בפרויקטים אחרים ב"רשת".
ב-29 באפריל 2018 חזרה התוכנית לשידור בערוץ רשת 13 במקום התוכנית "הערב" שהוצאה מלוח השידורים.
ב-16 בדצמבר 2018 הודיעה רשת שהתוכנית לא תמשיך לערוץ הממוזג ותוחלף בתוכנית אחרת של יעקב אילון, מה שהביא לזעם אצל אהריש וצוות התוכנית, וכן לעצומה שפועלת למנוע את ביטול התוכנית.
דינמוחמד קונאייב

חייו

קונאייב נולד באלמטי. לפי הביוגרפיה הרשמית הוא נולד למשפחה קזחית, אם כי קיימות עדויות שהוא נולד למשפחה טטרית ושינה את מוצאו במטרה לשפר את יכולתו להתקדם בקריירה המפלגתית. לאחר סיום בית הספר הוא עבד כסטטיסטיקאי. בתחילת שנות ה-30 נסע קונאייב למוסקבה, בה למד במכון למתכות וסיים את לימודיו בשנת 1936 עם תואר של מהנדס מכרות. קונאייב חזר לקזחסטן הסובייטי ועבד במפעלים שונים הקשורים עם ייצור מתכות.
בשנת 1942 מונה קונאייב לסגן ראש ממשלת הקזחסטן הסובייטי. במקביל לעבודה במפעלי התעשייה הכבדה, עסק קונאייב במדע, ובשנת 1948 סיים דוקטורט שעסק במחקר בתחום ארגון העבודה במכרות. בשנים 1952-1955 הוא היה נשיא האקדמיה למדעים של קזחסטן.
בשנת 1955 מונה קונאייב לראש ממשלת קזחסטן. בתקופה זו הוא הכיר את לאוניד ברז'נייב שהגיע לקזחסטן ומונה לראש המפלגה הקומוניסטית ברפובליקה. הם התיידדו והיו חברים קרובים עד למותו של ברז'נייב. ב-19 בינואר 1960 קודם קונאייב לראש המפלגה ברפובליקה (התפקיד הבכיר ברפובליקה סובייטית). קונאייב כיהן בתפקיד כשנתיים וב-26 בדצמבר 1962 הועבר על ידי ניקיטה כרושצ'וב בחזרה לתפקיד ראש הממשלה. קיימת גרסה שהמעבר קשור לכך שחלק משטחי של הקזחסטן הסובייטית הועברו לרפובליקה הסובייטית השכנה - אוזבקיסטן, וקונאייב התנגד למהלך. עם הגעת לאוניד ברז'נייב לתפקיד המזכיר הכללי של המפלגה הקומוניסטית של ברית המועצות, חזר קונאייב להיות יו"ר המפלגה הקומוניסטית הקזחית. זמן קצר לאחר מכך השטחים שהועברו לפני שנתיים לאוזבקיסטן הוחזרו לשליטת קזחסטן. קונאייב כיהן בתפקיד זה עד לשנת 1986. במקביל, רוב התקופה הוא היה חבר של פוליטביורו של המפלגה הקומוניסטית של ברית המועצות. בתקופת שלטונו קידם קונאייב אנשים ממוצא קזחי לתפקידי מפתח רבים במנגנוני השלטון ובכלכלת הרפובליקה. קונייאב פעל רבות לפיתוח אלמטי שהייתה בירת הרפובליקה ועיר הולדתו.
במהלך כהונתו בראש הקזחסטן הסובייטי קונאייב קיבל 3 פעמים את עיטור גיבור העמל הסוציאליסטי (בשנים 1972, 1976 ו-1982). 
ב-16 בדצמבר 1986 (בתקופת מיכאיל גורבצ'וב) הועבר קונאייב מתפקידו תוך האשמה בשחיתות שלטונית. במקומו מונה איש מנגנון מפלגתי ממוצא רוסי. כתוצאה מכך ברחבי הקזחסטן היו מהומות על רקע אתני. עד לעלייתו של נורסולטן נזרבייב לשלטון בקזחסטן, קונאייב היה תחת מעקב והיו מגבלות על תנועותיו.
בשנים האחרונות קונאייב היה גמלאי ולא חזר לפעילות פוליטית גם בקזחסטן העצמאית.
מספר רחובות בערי קזחסטן נקראו על שמו של קונאייב. בשנת 2012 נערכו בקזחסטן חגיגות נרחבות לציון 100 שנים להולדת קונאייב.
דמפריסשייר, קלידסדאל וטווידאל (מחוז בחירה לפרלמנט הבריטי)

דמפריסשייר, קלידסדאל ווטווידאל הוא מחוז בחירה לבית הנבחרים הבריטי הממוקם בדרום סקוטלנד. הציבור במחוז בוחר נציג אחד לפרלמנט. חבר הפרלמנט הנוכחי מטעם המחוז הוא דייוויד מנדל, אשר מכהן כיום כמזכיר המדינה לענייני סקוטלנד.

גבולות

פרק זה לוקה בחסר. אנא תרמו לוויקיפדיה והשלימו אותו.  וכן חסר מידע על גבולות המחוז.

שיוך מפלגתי

לאחר הקמת המחוז בשנת 2005, נערכו סקרים במחוז שהראו כי מפלגת הלייבור תנצח ברוב של 12%. עם זאת, המנצח בבחירות היה דווקא דייוויד מנדל, נציג המפלגה השמרנית. בשנת 2010 הפך המחוז למחוז הבחירה היחיד בגבולות סקוטלנד שנשלט בידי המפלגה השמרנית.
שיחנית

מאפיינים

סביבת השיחניות הם עצים ושטחים פתוחים למדי מאשר צמחייה עבותה וצפופה.
הם די מגושמים בתנועתם. אלו ציפורים מעוגלות וחזקות למראה בעלי רגליים חזקות וכנפיים ארוכות. זנבם הרבוע והמקור השטוח והרחב יותר מבדיל אותן מהקנית, המצח הגבוה מבדיל אותן מהעלווית. רובן בעלי גוון ירקרק או חום זית בחלק העליון, ובגוון לבנבן או לבן בחלק התחתון. הם ניזונים מחרקים, גרגירים או זרעים.
הן ניתנות לזיהוי על פי שירתן הפכפכנית והרבגונית המאפיינת אותן, בדרך כלל מעמדת תצפית בולטת. בשעת התרגשות מסמרות את נוצות קודקודן.
מינים המתרבים באזורים של אקלים ממוזג נודדים בדרך כלל.
סייסמוגרף

סייסמוגרף (ביוונית: σεισμός (סייסמוס) - רעידה, γράφω (גרפיה) - כתיבה) הוא מכשיר למדידת עוצמת ומיקום המוקד של רעידות אדמה.

אופן פעולה

מכשיר שהצביע על התרחשות רעידות אדמה הומצא כבר בשנת 132 לספירה בסין. הסייסמוגרף שוכלל לצורתו המוכרת כיום על ידי צוות של מהנדסים בריטים שעבדו ביפן בסוף המאה ה-19.
הסייסמוגרף מודד ורושם, בנוסף לעוצמת הרעש, גם את סוגי הגלים השונים המשתחררים בעת רעידת אדמה. את עוצמת התנודות מודדים בעזרת סולם ריכטר, המתבסס על גובה התנודות הנמדדות. הסייסמוגרף מדפיס תרשים המתאר את תנודות האדמה, הנקרא סייסמוגרמה.
מכשיר הסייסמוגרף בנוי ממסגרת מתכת, מגליל נייר המחובר אליה, ממשקולת הנעה באוויר ומעיפרון המחובר אל המשקולת כדי לרשום את התנודות. בזמן רעידת אדמה או תנודות אחרות, המסגרת זזה בעוד המשקולת נשארת במקומה, והעיפרון רושם את התזוזות על הנייר.
הסייסמוגרף מצייר גלים שונים שנחלקים לשתי קבוצות עיקריות: P waves או Primary waves הם הגלים הראשונים שמגיעים ממוקד הרעידה. מהמוקד הגלים מתפשטים בצורה סימטרית כאשר הגלים החזקים ביותר ימדדו בדיוק מעל המוקד באזור שנקרא "מרכז הרעש" ("אפיסנטר" - epicenter). בשל עוצמתם הרבה מסוגלים גלים אלו לעבור דרך כל חומר בכל מצב צבירה ולכן מתפשטים בתוך כדור הארץ דרך המאגמה ודרך גלעין כדור הארץ. S waves או Secondary waves הם הגלים המשניים שנוצרים בעקבות הרעידה. גלים אלו חלשים בהרבה ומסוגלים לנוע רק דרך חומר מוצק, ולכן עוברים רק דרך קרום כדור הארץ. בשיטת הטריאנגולציה ניתן לחשב בדיוק היכן נמצא מוקד הרעש. כיום מערכות מדידה סייסמיות ממוחשבות ברחבי העולם מספקות מיקום מדויק של מוקד הרעש בתוך שניות מקרות האירוע.